## El Museu de les Ciències organitza una taula redona sobre astrofotografia amb la participació de prestigiosos professionals

*** L’activitat se celebra el divendres 12 de setembre a partir de les 19:30 hores amb motiu de l’entrega de premis del concurs ‘AstroCiutat’ i la inauguració de l’exposició de les fotos guanyadores**

El Museu de les Ciències organitza la taula redona ‘Davall un mateix cel. Planifica, dispara i protegix la lluentor de les estreles’ que tindrà lloc el divendres 12 de setembre a partir de les 19:30 hores en l’Auditori Santiago Grisolía. Es tracta d’una activitat de lliure accés al públic interessat fins que es complete l’aforament, que tindrà lloc abans de l’entrega de premis de la segona edició del concurs ‘AstroCiutat’ convocat per la Ciutat de les Arts i les Ciències.

La trobada serà moderada pel reconegut fotògraf Jesús Manuel García Flores i participaran els prestigiosos professionals Antoni Cladera (cofundador de PhotoPills), Daniel Ruano (Foto Ruano) i Antonia Varela (presidenta de la Fundació Starlight). La taula redona abordarà temes com la planificació precisa o com traure el màxim partit a l’equip fotogràfic i serà, alhora, una oportunitat per a reflexionar junts sobre com cuidar el cel estrelat.

En este diàleg obert s’abordaran aspectes clau com la planificació de sessions nocturnes, l’ús eficient de l’equip fotogràfic i els reptes tècnics que planteja capturar el cel estrelat. Ferramentes digitals a l’abast de qualsevol aficionat, consells pràctics sobre càmeres i òptiques, i experiències de camp serviran per a guiar tant iniciats com fotògrafs amb més recorregut. Després de la taula redona, se celebrarà l’entrega dels premis i la inauguració de l’exposició de les imatges guanyadores al carrer Menor de l’edifici.

La Ciutat de les Arts i les Ciències ha seleccionat les 10 fotografies guanyadores de la segona edició del concurs ‘AstroCiutat. L’univers en imatges’ al qual s’han presentat treballs procedents del territori nacional i internacional.

Amb esta proposta, la Ciutat de les Arts i les Ciències vol promoure entre el públic l’astrofotografia, una modalitat de la fotografia que vincula l’art amb la ciència i la divulgació astronòmica.

Fecha: 04/08/2025